### NN 155/2025 (23.12.2025.), Odluka o naknadi za razvoj za razdoblje 2026. – 2029. društva Ponikve d.o.o., Krk

Ponikve voda d.o.o.

2343

Na temelju članka 52. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17, 66/19, 36/24), članka 23. stavka 1. točke 4. Zakona o vodnim uslugama (»Narodne novine« 66/19) i članka 13. stavka 1. točke 4. Društvenog ugovora, skupština javnog isporučitelja vodnih usluga Ponikve vode d.o.o., na svojoj 78. Sjednici, održanoj 16. prosinca 2025. godine, donijela je

ODLUKU

O NAKNADI ZA RAZVOJ ZA RAZDOBLJE
 2026. – 2029.

Članak 1.

Na uslužnom području Ponikve voda d.o.o. (dalje u tekstu: javni isporučitelj vodnih usluga) koje čine područja: Grada Krka, Grada Cresa, Grada Malog Lošinja, Općine Baška, Općine Dobrinj, Općine Malinska – Dubašnica, Općine Omišalj, Općine Punat i Općine Vrbnik naplaćuje se naknada za razvoj.

Članak 2.

Obveznici plaćanja naknade za razvoj su korisnici vodne usluge javne vodoopskrbe na uslužnom području javnog isporučitelja vodnih usluga.

Iznimno od stavka 1. ovoga članka, ova Odluka se ne primjenjuje na korisnike vodne usluge javne vodoopskrbe za poljoprivredne priključke i za javne priključke (parkovi, nasadi, kružni tokovi, javne plaže i kupališta, travnata igrališta, groblja, javne slavine), pod uvjetom da isti imaju instaliran ispravan vodomjer.

Članak 3.

Osnovica za obračun naknade za razvoj je jedinica mjere isporučene vodne usluge javne vodoopskrbe, odnosno kubični metar (m³) isporučene vodne usluge javne vodoopskrbe.

Članak 4.

Naknada za razvoj uvodi se u zajedničkom (NZR-Z) i posebnom dijelu (NZR-P), te se izražava u eurima po kubičnom metru (€/m³), u iznosima kako slijedi:

|  |  |  |  |
| --- | --- | --- | --- |
| Red.  br. | Jedinica lokalne samouprave | Naknada za razvoj | |
| Zajednički dio (NZR-Z) | Posebni dio (NZR-P) |
| 1. | GRAD KRK | 0,05 € | 0,35 € |
| 2. | GRAD CRES | 0,05 € | 0,65 € |
| 3. | GRAD MALI LOŠINJ | 0,05 € | 0,65 € |
| 4. | OPĆINA BAŠKA | 0,05 € | 0,35 € |
| 5. | OPĆINA DOBRINJ | 0,05 e | 0,35 € |
| 6. | OPĆINA MALINSKA – ­DUBAŠNICA | 0,05 € | 0,35 € |
| 7. | OPĆINA OMIŠALJ | 0,05 € | 0,35 € |
| 8. | OPĆINA PUNAT | 0,05 € | 0,35 € |
| 9. | OPĆINA VRBNIK | 0,05 € | 0,35 € |

Zajednički dio naknade (NZR-Z) prikuplja se na cijelom području pružanja vodnih usluga, a prihodi od nje koriste se za dijelove sustava javne vodoopskrbe i/ili sustava javne odvodnje koji služe korisnicima vodnih usluga na cijelom uslužnom području ili njegovom pretežitom dijelu ili se koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave, ako se s njezina područja ne mogu osigurati dostatni prihodi za te namjene.

Posebni dio naknade za razvoj (NZR-P) koji se plaća na području određene jedinice lokalne samouprave, a prihodi od nje koriste se za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave.

Članak 5.

Ukupan iznos naknade za razvoj koji je korisnik dužan platiti predstavlja umnožak količine isporučene vode i iznosa naknade za razvoj utvrđenog u članku 4. ove Odluke.

Iznimno, ako javni isporučitelj vodnih usluga oslobodi koris­nika vodnih usluga plaćanja dijela vodne usluge za količinu vode iznad 200 m³ u slučaju povećane potrošnje vode zbog propuštanja na internom sustavu vodovodnom sustavu, javni isporučitelj će u tom slučaju korisnika osloboditi i obveze plaćanja naknade za razvoj za količinu iznad 200 m³.

Članak 6.

Naknada za razvoj iz ove Odluke obračunava se i naplaćuje putem računa za vodnu uslugu, na kojima se ista iskazuje zasebno.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 7.

Naknada za razvoj prihod je javnog isporučitelja vodnih usluga.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 8.

Prihodi od naknade za razvoj koriste se za financiranje gradnje komunalnih vodnih građevina sukladno važećem Planu gradnje komunalnih vodnih građevina, koji se objavljuje na internetskoj stranici javnog isporučitelja vodnih usluga.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.

Članak 9.

Javni isporučitelj vodnih usluga obvezan je skupštini dostaviti godišnje izvješće o obračunatim, prikupljenim (naplaćenim) i utrošenim sredstvima naknade za razvoj.

Članak 10.

Nadzor nad obračunom i naplatom naknade za razvoj obavlja skupština javnog isporučitelja vodnih usluga na temelju dostavljenog izvješća iz članka 9. ove Odluke.

Članak 11.

Neutrošena sredstva naknade za razvoj prikupljena do stupanja na snagu ove Odluke koriste se sukladno članku 8. ove Odluke.

Članak 12.

Ova Odluka objavljuje se u »Narodnim novinama« te na internetskoj stranici javnog isporučitelja vodnih usluga.

Članak 13.

Ova Odluka dostavlja se Vijeću za vodne usluge u roku od pet dana od dana donošenja.

Članak 14.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«.

Ova Odluka važi do 31. prosinca 2029.

Članak 15.

Danom stupanja na snagu ove Odluke, prestaje važiti:

– Odluka o naknadi za razvoj trgovačkog društva Ponikve voda d.o.o. (»Narodne novine« br. 138/21, 73/23)

– Odluka o naknadi za razvoj trgovačkog društva Vodoopskrba i odvodnja Cres Lošinj d.o.o. (»Narodne novine« br. 21/22).

Predsjednik
 Skupštine Ponikve voda d.o.o.
 Daniel Strčić, v. r.